Pöytäkirja Tunisian liittymisestä tullitariffeja ja kauppaa koskevaan yleissopimukseen



Virallinen lehti nro L 274 , 04/10/1990 s. 0018 - 0019

Suomenk. erityispainos Alue 11 Nide 16 s. 0097

Ruotsink. erityispainos Alue 11 Nide 16 s. 0097



PÖYTÄKIRJA Tunisian liittymisestä tullitariffeja ja kauppaa koskevaan yleissopimukseen Hallitukset, jotka ovat tullitariffeja ja kauppaa koskevan yleissopimuksen sopimuspuolia (jäljempänä `sopimuspuolet` ja `yleissopimus`), Euroopan talousyhteisö ja Tunisian hallitus, jäljempänä `Tunisia`, jotka ottavat huomioon Tunisian liittymiseksi yleissopimukseen käytyjen neuvottelujen tulokset, ovat sopineet edustajiensa välityksellä seuraavista määräyksistä: I OSA Yleiset määräykset 1. Tämän pöytäkirjan 6 kohdan mukaisesta voimaantulopäivästä alkaen Tunisia on yleissopimuksen 32 artiklassa tarkoitettu sopimuspuoli ja se soveltaa sopimuspuoliin väliaikaisesti ja jollei tämän pöytäkirjan määräyksistä muuta johdu: a) yleissopimuksen I, III ja IV osaa; b) yleissopimuksen II osaa siltä osin kuin se on yhdenmukainen sen tämän pöytäkirjan päivämääränä olemassa olevan lainsäädännön kanssa. Yleissopimuksen 3 artiklaan viittaavia 1 artiklan 1 kohdassa määrättyjä velvollisuuksia ja yleissopimuksen 6 artiklaan viittaavia 2 artiklan 2 kohdan b alakohdassa määrättyjä velvollisuuksia pidetään tässä kohdassa yleissopimuksen II osassa tarkoitettuina. 2. a) Yleissopimuksen määräykset, joita Tunisian on sovellettava sopimuspuoliin, jollei tässä pöytäkirjassa toisin määrätä, ovat Yhdistyneiden Kansakuntien kauppa- ja työllisyyskonferenssin valmistelevan komission toisen istunnon päätösasiakirjaan liitetyssä tekstissä, sellaisena kuin ne ovat oikaistuina, mukautettuina tai muulla tavoin muutettuina asiakirjoilla, jotka ovat voimassa päivänä, jona Tunisiasta tulee sopimuspuoli. b) Jos yleissopimuksen 5 artiklan 6 kohdassa, 7 artiklan 4 kohdan d alakohdassa ja 10 artiklan 3 kohdan c alakohdassa mainitaan kyseisen sopimuksen päivämäärä, sovelletaan Tunisian osalta tämän pöytäkirjan päivämäärää. II OSA Luettelo 3. Liitteenä olevasta luettelosta tulee yleissopimuksen liitteenä oleva Tunisian luettelo tämän pöytäkirjan tullessa voimaan. 4. a) Jos yleissopimuksen 2 artiklan 1 kohdassa mainitaan kyseisen sopimuksen päivämäärä, sovelletaan niiden tuotteiden osalta, joihin sovelletaan tämän pöytäkirjan liitteenä olevassa luettelossa esitettyä myönnytystä, tämän pöytäkirjan päivämäärää. b) Jos yleissopimuksen 2 artiklan 6 kohdan a alakohdassa mainitaan kyseisen sopimuksen päivämäärä, tähän pöytäkirjaan liitetyn luettelon osalta sovellettava päivämäärä on tämän pöytäkirjan päivämäärä. III OSA Loppumääräykset 5. Tämä pöytäkirja talletetaan sopimuspuolten puheenjohtajan huostaan. Se on avoinna Tunisian allekirjoitettavaksi 30 päivään maaliskuuta 1990. Se on myös avoinna sopimuspuolten ja Euroopan talousyhteisön allekirjoittamista varten. 6. Tämä pöytäkirja tulee voimaan kolmantenakymmenentenä päivänä sen jälkeen, kun Tunisia on allekirjoittanut sen. 7. Tunisian tultua yleissopimuksen sopimuspuoleksi tämän pöytäkirjan 1 kohdan mukaisesti se voi liittyä mainittuun sopimukseen tämän pöytäkirjan soveltuvien lausumien mukaan jättämällä liittymiskirjan pääjohtajalle. Liittyminen tulee voimaan päivänä, jona yleissopimus tulee voimaan 26 artiklan määräysten mukaisesti, tai kolmantenakymmenentenä päivänä sen jälkeen, kun liittymiskirja on talletettu, jos tämä päivä on ensiksi mainittua myöhäisempi. Tämän kohdan mukaista liittymistä yleissopimukseen pidetään mainitun sopimuksen 32 artiklan 2 kohdassa tarkoitettuna sopimuksen hyväksymisenä mainitun sopimuksen 26 artiklan 4 kohdan mukaisesti. 8. Tunisia voi ennen liittymistään yleissopimukseen 7 kohdan mukaisesti lopettaa mainitun sopimuksen väliaikaisen soveltamisen; tämä lopettaminen tulee voimaan kuudentenakymmenentenä päivänä sen jälkeen, kun pääjohtaja on vastaanottanut sitä koskevan kirjallisen ilmoituksen. 9. Pääjohtaja toimittaa viipymättä jokaiselle sopimuspuolelle, Euroopan talousyhteisölle, Tunisialle ja jokaiselle hallitukselle, joka on liittynyt yleissopimukseen väliaikaisesti, tämän pöytäkirjan oikeaksi todistetun jäljennöksen ja ilmoituksen kaikista mainitun pöytäkirjan allekirjoittamisista 5 kohdan mukaisesti. 10. Tämä pöytäkirja kirjataan Yhdistyneiden Kansakuntien peruskirjan 102 artiklan määräysten mukaisesti. Tehty Genevessä kahdentenatoista päivänä maaliskuuta tuhatyhdeksänsataayhdeksänkymmentä yhtenä kappaleena ranskan, englannin ja espanjan kielellä, jollei liitteenä olevan luettelon osalta toisin määrätä, kaikkien näiden tekstien ollessa yhtä todistusvoimaiset. LIITE LUETTELO LXXXIII Tunisia (Luettelo on nähtävillä tullitariffeja ja kauppaa koskevan yleissopimuksen (GATT) sihteeristössä Genevessä)